Wat beteken Coram Deo? - www.bybelkennis.co.za
by Coen Slabber · Published 01/07/2015 · Updated 27/05/2015
He saves man by grace, and if men perish they perish justly by their own fault (Charles Haddon Spurgeon).
Wat is die oorkoepelende doel van die Christelike lewe? Coram Deo vang die kern van ‘n Christelike lewe vas. Letterlik beteken dit iets wat plaasvind in die teenwoordigheid van God. Dit beteken om jou hele lewe in die teenwoordigheid van God te leef, onder die gesag van God en ter verheerliking van God.
Om in die teenwoordigheid van God te leef, beteken dat ons weet dat wat ons ook al doen God sien. Daar is geen plek so afgeleë dat ons sy blik kan ontsnap nie. Dit beteken ook dat ons bewus is van sy soewereiniteit. Dit beteken nie dat ons deur vrees vir oordeel gemotiveer word nie. Dit beteken ons erken daar is geen groter lewensdoel as om God te eer nie. Ons lewens moet lewende offers wees, gegee in ‘n gees van aanbidding en dankbaarheid.
Dit beteken ook dat ons ‘n lewe van integriteit moet leef. Ons verdeel nie ons lewens in twee kompartemente nie. Ons kan nie ons lewe tussen godsdienstig en nie-godsdienstig verdeel nie. Daar moet geen verskil tussen ons optrede in die kerk en buite die kerk wees nie. Dit moet ‘n lewe wees wat oop voor God lê. Alles wat ons doen, doen ons asof ons dit vir God doen. Dit is ‘n lewe gelewe volgens vaste beginsels.